Lesersbrief: Aan die gewone menseFoto: Hietaparta/Pixabay.com Rene du Preez skryf: Gister groet die (swart) apteker my seuntjie so vriendelik. Hy knoop ŉ gesprek aan met die baba, lag en gesels met my vir ŉ rukkie nadat my transaksie afgehandel is. Die (swart) kassiere lag saam met my oor ek die lojaliteitskaart in plaas van die kredietkaart vir haar gee om mee te betaal. Die (swart) karwasser knoop ŉ geselsie aan in die parkeerterrein – vra my waar ek woon en vertel sy soek werk nader aan haar huis, maar sy woon in Diepsloot en dinge is moeilik daar. Die (swart) jongman wat by die robot oor die straat wil loop, bedank my glimlaggend omdat ek hom eers laat stap voor ek ry. Die (swart) petroljoggie by die vulstasie waar ek altyd volmaak, groet my soos ŉ ou vriend en vra hoe gaan dit met die tweeling. Vanoggend lees ek ŉ opiniestuk van ŉ skrywer wat vra of ons nog welkom is in hierdie land. Ek lees van studente wat baie kwaad is oor hul lot in die lewe. Ek lees van stakings en oproer in die land. Ek lees van gesinsmoorde, plaasaanvalle, padwoede. Soveel pyn. Soveel haat. Soveel woede. Maar is dit die norm? Hoe vereenselwig ek hierdie beelde van haat, rassisme en geweld met die Suid-Afrika wat ek sien? Hoe is dit dieselfde land waar die mense waarmee ek elke dag kontak het, vol hoop, vriendelikheid en oopheid is? Vir julle wat die winkelwaentjie vir my gestoot het toe my hande vol baba en babagoed was, baie dankie. Vir julle wat my ŉ plekkie in die verkeer gegee het toe ek haastig was, baie dankie. Vir julle wat geduldig wag dat die waggelende babaseuntjie eers almal groet en alles ondersoek in die gang af waar julle probeer stap, baie dankie. Vir julle wat oogkontak maak in die supermark en glimlag, baie dankie. Vir julle wat sonder verwagting help waar julle kan, baie dankie. Vir julle wat gewone mense is wat ander gewone mense met menslikheid behandel, baie dankie. Dis my mense – of hulle nou swart of wit is. Dis my land. Dis my Suid-Afrika. Nie daardie kwaai, haatvolle handjievol wat voorblaaie haal nie.